Huisbrand: Kinders vasgemaak; monde toegestopArgieffoto Sers. Sellwane Mapamela, woordvoerder van die polisie, het gesê die polisie is Maandag ontbied na ŉ huisbrand in Zamdela buite Sasolburg. Die 37-jarige pa het buite op die gras gelê. Hy het ernstige brandwonde opgedoen en is na die Metsimaholo-distrikshospitaal geneem en later na die Pelonomi-hospitaal in Bloemfontein oorgeplaas. Volgens Mapamela het brandbestryders die brand onder beheer gebring waarna polisiebeamptes die huis binnegegaan het en die liggaam van ŉ vierjarige dogtertjie in die eetkamer gevind het. Die liggaam van ŉ 15-jarige meisie is in ŉ kas in een van die slaapkamers gevind. ŉ Negejarige meisie is ook in die huis gevind. Sy het oorleef, maar het ernstige brandwonde aan haar lyf opgedoen. Sy is ook saam met haar pa na die Metsimaholo-distrikshospitaal geneem en later na die Pelonomi-hospitaal oorgeplaas. Volgens Mapamela was die drie dogters vasgebind en hul monde toegestop. “Dit het die polisie genoop om ŉ saak van moord en brandstigting aanhangig te maak. Niemand is nog aangekla in verband met die voorval nie.”